title: Padomes Īstenošanas regula (ES) 2021/587 (2021. gada 12. aprīlis), ar kuru īsteno Regulu (ES) Nr. 359/2011 par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Irānā

text:
                  13.4.2021

                  LV

                  Eiropas Savienības Oficiālais Vēstnesis

                  L 125/1

         PADOMES ĪSTENOŠANAS REGULA (ES) 2021/587
         (2021. gada 12. aprīlis),
         ar kuru īsteno Regulu (ES) Nr. 359/2011 par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Irānā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) Nr. 359/2011 (2011. gada 12. aprīlis) par ierobežojošiem pasākumiem, kas vērsti pret konkrētām personām, vienībām un struktūrām saistībā ar situāciju Irānā (1), un jo īpaši tās 12. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2011. gada 12. aprīlī pieņēma Regulu (ES) Nr. 359/2011.

                     (2)

                     Pamatojoties uz Padomes Lēmuma 2011/235/KĀDP (2) pārskatīšanu, Padome ir nolēmusi, ka tajā izklāstītie ierobežojošie pasākumi būtu jāatjauno līdz 2022. gada 13. aprīlim.

                     (3)

                     Viena Regulas (ES) Nr. 359/2011 I pielikumā iekļautā persona ir mirusi, un ieraksts par šo personu minētajā pielikumā būtu jāsvītro. Padome ir arī secinājusi, ka būtu jāatjaunina ieraksti par 34 personām un vienu vienību, kas iekļautas Regulas (ES) Nr. 359/2011 I pielikumā.

                     (4)

                     Tādēļ būtu attiecīgi jāgroza Regula (ES) Nr. 359/2011,

               IR PIEŅĒMUSI ŠO REGULU.

            1. pants
            Regulas (ES) Nr. 359/2011 I pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 12. aprīlī

                  Padomes vārdā –

                  priekšsēdētāja

               A. P. ZACARIAS

            (1)  OV L 100, 14.4.2011., 1. lpp.

            (2)  Padomes Lēmums 2011/235/KĀDP (2011. gada 12. aprīlis) par ierobežojošiem pasākumiem, kas vērsti pret konkrētām personām un vienībām saistībā ar situāciju Irānā (OV L 100, 14.4.2011., 51. lpp.).

            PIELIKUMS
            Regulas (ES) Nr. 359/2011 I pielikumu (“Regulas 2. panta 1. punktā minēto fizisko un juridisko personu, vienību vai struktūru saraksts”) groza šādi:

                        1)

                        sarakstā, kas izklāstīts sadaļā “Personas”, svītro 16. ierakstu (attiecībā uz HADDAD Hassan (jeb Hassan ZAREH DEHNAVI);

                        2)

                        ierakstus attiecībā uz turpmāk norādītajām 34 personām un vienu vienību aizstāj ar šādiem ierakstiem:
                        Personas

                                    Uzvārds, vārds

                                    Identifikācijas informācija

                                    Pamatojums

                                    Iekļaušanas datums

                                    “1.

                                    AHMADI-MOQADDAM Esmail

                                    Dzimšanas vieta: Tehran (Irāna)
                                    Dzimšanas datums: 1961. gads
                                    Dzimums: vīrietis

                                    Bijušais bruņoto spēku ģenerālštāba priekšnieka vecākais padomdevējs drošības jautājumos. Irānas valsts policijas priekšnieks no 2005. gada līdz 2015. gada sākumam. Viņš bija arī Irānas kiberdrošības policijas (iekļauta sarakstā) priekšnieks no 2011. gada janvāra līdz 2015. gada sākumam. Viņa pakļautībā esošie spēki 2009. gada 15. jūnijā veica nežēlīgus uzbrukumus pret miermīlīgiem protestētājiem un varmācīgu nakts uzbrukumu Tehran universitātes kopmītnēs. Bijušais Irānas Headquarters in support of the Yemeni People vadītājs.

                                    12.4.2011.

                                    4.

                                    FAZLI Ali

                                    Dzimums: vīrietis
                                    Amats: brigādes ģenerālis

                                       Imam Hossein Cadet College bijušais direktors (2018. gads – 2020. gada jūnijs). Bijušais Basij komandiera vietnieks (2009.–2018. gadā), IRGC Seyyed al-Shohada Corps vadītājs, Tehran province (līdz 2010. gada februārim). Seyyed al-Shohada Corps gādā par drošību Tehran provincē un viņam bija būtiska loma nežēlīgajā protestētāju apspiešanā 2009. gadā.

                                    12.4.2011.

                                    8.

                                    MOTLAGH Bahram Hosseini

                                    Dzimums: vīrietis

                                       Imam Hossein University (Guardians of the Revolution) pasniedzēju personāla loceklis. Bijušais Army Command and General Staff College (DAFOOS) vadītājs. Bijušais IRGC Seyyed al-Shohada Corps vadītājs, Tehran province. Seyyed al-Shohada Corps bija būtiska loma, 2009. gadā organizētajā protestētāju apspiešanā.

                                    12.4.2011.

                                    11.

                                    RAJABZADEH Azizollah

                                    Dzimums: vīrietis

                                    Kopš 2014. gada Urban Order Headquarters komandieris. Bijušais Tehran Disaster Mitigation Organisation vadītājs (2010.–2013. gadā). Būdams Tehran policijas priekšnieks līdz 2010. gada janvārim, viņš bija atbildīgs par vardarbīgiem policijas uzbrukumiem protestētājiem un studentiem. Viņš kā Tehran teritorijas tiesībsargājošo spēku komandieris ir augstākā amatpersona, kas apsūdzēta par varmācībām Kahrizak ieslodzījuma centrā 2009. gada decembrī.

                                    12.4.2011.

                                    15.

                                    DORRI-NADJAFABADI Ghorban-Ali

                                    Dzimšanas vieta: Najafabad (Irāna)
                                    Dzimšanas datums: 1950. gada 3. decembris
                                    Dzimums: vīrietis

                                       Assembly of Experts loceklis un augstākā garīgā līdera pārstāvis Markazi (“centrālajā”) provincē, un Augstākās administratīvās tiesas vadītājs. Irānas ģenerālprokurors līdz 2009. gada septembrim, kā arī bijušais izlūkošanas ministrs Khatami prezidentūras laikā. Kā Irānas ģenerālprokurors viņš pavēlēja sarīkot paraugprāvas pēc pirmajiem pēcvēlēšanu protestiem un pārraudzīja minētās prāvas, kurās apsūdzētajiem bija liegtas viņu tiesības un neļauts sazināties ar advokātu.

                                    12.4.2011.

                                    19.

                                    JAFARI-DOLATABADI Abbas

                                    Dzimšanas vieta: Yazd (Irāna)
                                    Dzimšanas datums: 1953. gads
                                    Dzimums: vīrietis

                                    Kopš 2019. gada 29. aprīļa Augstākās tiesnešu disciplinārtiesas padomnieks. Bijušais Tehran ģenerālprokurors (2009. gada augusts–2019. gada aprīlis). Dolatabadi birojs izvirzīja apsūdzību lielam skaitam protestētāju, tostarp personām, kuras piedalījās Ashura dienas protestos 2009. gada decembrī. 2009. gada septembrī viņš pavēlēja slēgt Karroubi biroju un arestēt vairākus reformistu politiķus, un 2010. gada jūnijā viņš aizliedza divas reformistu politiskās partijas. Viņa birojs apsūdzēja protestētājus par “Muharebeh” jeb “naidu pret dievu”, par ko piespriež nāvessodu, un liedza pienācīgu tiesas procesu tiem, kurus gaidīja nāvessods. Viņa birojs, apspiežot politisko opozīciju plašāk, vērsās arī pret reformistiem, cilvēktiesību aktīvistiem un plašsaziņas līdzekļu pārstāvjiem un arestēja tos.
                                    2018. gada oktobrī viņš paziņoja plašsaziņas līdzekļiem, ka četri aizturēti Irānas vides aktīvisti tiks apsūdzēti par “samaitātības sēšanu uz Zemes”, par ko piespriež nāvessodu.

                                    12.4.2011.

                                    21.

                                    MOHSENI-EJEI Gholam-Hossein

                                    Dzimšanas vieta: Ejiyeh (Irāna)
                                    Dzimšanas datums: aptuveni 1956. gads
                                    Dzimums: vīrietis

                                    Konsultatīvās padomes (Expediency Council) loceklis. Irānas ģenerālprokurors no 2009. gada septembra līdz 2014. gadam. Bijušais tiesu sistēmas vadītāja vietnieks un runaspersona. Bijušais izlūkošanas ministrs 2009. gada vēlēšanu laikā. Kamēr viņš 2009. gada vēlēšanu laikā bija izlūkošanas ministrs, viņa pakļautībā esošie izlūkošanas aģenti bija atbildīgi par simtiem aktīvistu, žurnālistu, disidentu un reformistu politiķu aizturēšanu, spīdzināšanu un par nepatiesu atzīšanos izspiešanu no tiem. Turklāt politiķi bija spiesti sniegt nepatiesas liecības neizturamās pratināšanās, ieskaitot spīdzināšanu, varmācību, šantāžu un ģimenes locekļu iebiedēšanu.

                                    12.4.2011.

                                    22.

                                    MORTAZAVI Said

                                    Dzimšanas vieta: Meybod, Yazd (Irāna)
                                    Dzimšanas datums: 1967. gads
                                    Dzimums: vīrietis

                                    Labklājības sistēmas vadītājs no 2011. gada līdz 2013. gadam. Tehran ģenerālprokurors līdz 2009. gada augustam. Kā Tehran ģenerālprokurors viņš izdeva vispārēju pavēli, ko izmantoja simtiem aktīvistu, žurnālistu un studentu aizturēšanai. 2010. gada janvārī parlamentārā izmeklēšana atzina, ka viņš ir tieši atbildīgs par to trīs cietumnieku aizturēšanu, kuri vēlāk ieslodzījumā nomira. Viņu atstādināja no amata 2010. gada augustā pēc Irānas tiesu iestāžu veiktās izmeklēšanas par viņa iesaisti trīs vīriešu nāvē, kurus aizturēja saskaņā ar viņa pavēlēm pēc vēlēšanām.
                                    2014. gada novembrī Irānas iestādes oficiāli atzina viņa lomu aizturēto nāvē. 2015. gada 19. augustā Irānas tiesa viņu attaisnoja apsūdzībās par triju jauniešu spīdzināšanu un nāvi Kahrizak ieslodzījuma centrā 2009. gadā. Sodīts ar cietumsodu 2017. gadā un atbrīvots 2019. gada septembrī.

                                    12.4.2011.

                                    27.

                                    ZARGAR Ahmad

                                    Dzimums: vīrietis

                                    Augstākās tiesas tiesnesis un Tehran Revolucionārās tiesas vadītājs. Organizācijas “Organization for the Preservation of Morality” vadītājs. Bijušais Īpašās ekonomiskās korupcijas tiesas 2. nodaļas tiesnesis. Bijušais Tehran Apelācijas tiesas tiesnesis, 36. nodaļa.
                                    Viņš apstiprināja protestētāju ilgtermiņa ieslodzījuma un nāvessoda orderus.

                                    12.4.2011.

                                    33.

                                    ABBASZADEH-MESHKINI Mahmoud

                                    Dzimums: vīrietis

                                    Kopš 2020. gada februāra Parlamenta deputāts. Bijušais Irānas Augstās cilvēktiesību padomes padomnieks (līdz 2019. gadam). Bijušais Augstās cilvēktiesību padomes sekretārs. Bijušais Ilam provinces gubernators. Bijušais politiskais direktors Iekšlietu ministrijā. Kā Likuma par politisko partiju un grupu darbību 10. pantā paredzētās komitejas vadītājs viņš bija atbildīgs par demonstrāciju un citu publisku pasākumu atļaušanu un politisko partiju reģistrāciju.
                                    2010. gadā viņš apturēja divu ar Mousavi saistīto reformistu politisko partiju darbību: Islamic Iran Participation Front darbību un Islamic Revolution Mujahedeen Organisation darbību. Kopš 2009. gada viņš ir pastāvīgi un konsekventi aizliedzis visus nevalstisko organizāciju rīkotos mītiņus, tādējādi liedzot konstitucionālās tiesības paust protestu un izraisot daudzus miermīlīgu demonstrantu aizturēšanas gadījumus, kas ir pretrunā tiesībām uz pulcēšanās brīvību.
                                    2009. gadā viņš arī opozīcijai nedeva atļauju rīkot sēru ceremoniju, lai pieminētu cilvēkus, kas tika nogalināti protestos saistībā ar prezidenta vēlēšanām.

                                    10.10.2011.

                                    34.

                                    AKBARSHAHI Ali-Reza

                                    Dzimums: vīrietis

                                    Bijušais Irānas Narkotiku kontroles štāba (Iran’s Drug Control Headquarters) (jeb Narkotiku apkarošanas štāba (Anti-Narcotics Headquarters)) ģenerāldirektors. Bijušais Tehran policijas priekšnieks. Viņam pakļautie policijas spēki bija atbildīgi par ārpustiesas vardarbību pret aizdomās turētām personām aizturēšanas un pirmstiesas ieslodzījuma laikā. Tehran policija bija iesaistīta arī iebrukumos Tehran universitātes kopmītnēs 2009. gada jūnijā, kad, kā norāda Irānas Majlis komisija, policija un Basiji ievainoja vairāk nekā 100 studentu. Līdz 2018. gadam – dzelzceļa policijas vadītājs.

                                    10.10.2011.

                                    36.

                                       AVAEE Seyyed Ali-Reza (jeb AVAEE Seyyed Alireza, AVAIE Alireza)

                                    Dzimšanas vieta: Dezful (Irāna)
                                    Dzimšanas datums: 1956. gada 20. maijs
                                    Dzimums: vīrietis

                                    Tieslietu ministrs. Bijušais Īpašās izmeklēšanas biroja direktors. Līdz 2016. gada jūlijam iekšlietu ministra vietnieks un Publiskā reģistra vadītājs. Kopš 2014. gada aprīļa Tiesnešu disciplinārtiesas padomnieks. Bijušais Tehran tiesu iestāžu priekšsēdētājs. Kā Tehran tiesu iestāžu priekšsēdētājs viņš bija atbildīgs par cilvēktiesību pārkāpumiem, patvaļīgas aizturēšanas gadījumiem, tiesību liegšanu ieslodzītajiem un daudzu nāvessodu izpildi.

                                    10.10.2011.

                                    39.

                                    GANJI Mostafa Barzegar

                                    Dzimums: vīrietis

                                    Kopš 2020. gada jūnija Tiesu inspekcijas, uzraudzības un veiktspējas izvērtēšanas ģenerāldirektors. Bijušais Qom ģenerālprokurors (2008.–2017. gadā) un bijušais cietumu ģenerāldirektorāta priekšnieks. Viņš bija atbildīgs par to, ka Qom patvaļīgi aizturēja desmitiem pārkāpēju un vardarbīgi pret viņiem izturējās. Viņš bija līdzvainīgs nopietnos pārkāpumos pret tiesībām uz taisnīgu tiesu, veicinot pārmērīgu un arvien biežāku nāvessoda izmantošanu un krasu izpildīto nāvessodu skaita pieaugumu 2009. un 2010. gadā.

                                    10.10.2011.

                                    40.

                                    HABIBI Mohammad Reza

                                    Dzimums: vīrietis

                                       Isfahan galvenais tiesnesis. Bijušais Isfahan ģenerālprokurors. Bijušais Tieslietu ministrijas biroja vadītājs Yazd. Bijušais Isfahan prokurora vietnieks. Līdzvainīgs tiesas procesos, kuros apsūdzētajiem tika liegta taisnīga tiesa, piemēram, lietā pret Abdollah Fathi, ko sodīja ar nāvi 2011. gada maijā pēc tam, kad tiesas laikā 2010. gada martā Habibi neņēma vērā viņa tiesības tikt uzklausītam un garīgās veselības problēmas. Tādēļ viņš bija līdzatbildīgs par to, ka tika smagi pārkāptas tiesības uz pienācīgu procesu, tādējādi sekmējot krasu izpildīto nāvessodu skaita pieaugumu 2011. gadā.

                                    10.10.2011.

                                    41.

                                    HEJAZI Mohammad

                                    Dzimšanas vieta: Isfahan (Irāna)
                                    Dzimšanas datums: 1956. gads
                                    Dzimums: vīrietis

                                       IRGC Quds spēku komandiera vietnieks kopš 2020. gada, kad pēc ģenerāļa Qasem Soleimani nonāvēšanas tika reorganizēta minēto spēku komandķēde. Kā IRGC ģenerālim viņam bija būtiska loma Irānas “ienaidnieku” iebiedēšanā un draudēšanā viņiem. Kā bijušajam IRGC Sarollah Corps vadītājam Tehran un bijušajam Basij spēku vadītājam viņam bija liela nozīme protestētāju apspiešanā pēc vēlēšanām 2009. gadā.

                                    10.10.2011.

                                    44.

                                    JAZAYERI Massoud

                                    Dzimums: vīrietis
                                    Amats: brigādes ģenerālis

                                    Kopš 2018. gada aprīļa Irānas bruņoto spēku kopējā štāba priekšnieka padomnieks kultūras jautājumos. Kopējā Irānas bruņoto spēku militārajā štābā brigādes ģenerālis Massoud Jazayeri bija štāba priekšsēdētāja vietnieks kultūras un mediju jautājumos (jeb State Defence Publicity HQ). Viņš kā štāba priekšnieka vietnieks aktīvi piedalījās 2009. gada protestu apspiešanā. Kādā Kayhan intervijā viņš brīdināja, ka daudzi protestētāji gan Irānā, gan ārpus tās ir identificēti un ka pienāks laiks, kad ar tiem tiks galā.
                                    Viņš atklāti aicināja piemērot represijas pret ārvalstu plašsaziņas līdzekļu punktiem un pret Irānas opozīciju. 2010. gadā viņš prasīja, lai valdība pieņemtu bargākus likumus pret tiem Irānas iedzīvotājiem, kas sadarbojas ar ārvalstu mediju avotiem.

                                    10.10.2011.

                                    45.

                                    JOKAR Mohammad Saleh

                                    Dzimšanas vieta: Yazd (Irāna)
                                    Dzimšanas datums: 1957. gads
                                    Dzimums: vīrietis

                                       Yazd provinces parlamenta deputāts. Bijušais Revolutionary Guards deputāts parlamentāros jautājumos. No 2011. gada līdz 2016. gadam parlamenta deputāts no Yazd provinces un parlamenta Valsts drošības politikas un ārpolitikas komisijas loceklis. Bijušais studentu Basij spēku komandieris. Šajā amatā viņš bija aktīvi iesaistīts protestu apspiešanā un ideoloģiskā bērnu un jauniešu ietekmēšanā, lai turpinātu apspiest runas brīvību un neapmierinātību. Būdams parlamenta Valsts drošības politikas un ārpolitikas komisijas loceklis, viņš publiski atbalstīja valdības opozīcijas apspiešanu.

                                    10.10.2011.

                                    46.

                                    KAMALIAN Behrouz (jeb Hackers Brain, Behrooz_Ice)

                                    Dzimšanas vieta: Tehran (Irāna)
                                    Dzimšanas datums: 1983. gads
                                    Dzimums: vīrietis

                                    Ar Irānas režīmu saistītās kibergrupas “Ashiyaneh” vadītājs. Behrouz Kamalian izveidotā kibergrupa “Ashiyaneh” Digital Security ir atbildīga par intensīviem kiberuzbrukumiem, kas vērsti pret valstī esošajiem oponentiem un reformistiem, kā arī ārvalstu iestādēm. Kamalian izveidotās “Ashiyaneh” organizācijas darbs palīdzēja režīmam apspiest opozīciju, un šī apspiešana bija saistīta ar daudziem smagiem cilvēktiesību pārkāpumiem 2009. gadā. Gan Kamalian, gan “Ashiyaneh” kibergrupa turpināja savu darbību vismaz līdz 2020. gada janvārim.

                                    10.10.2011.

                                    47.

                                       KHALILOLLAHI Moussa (jeb KHALILOLLAHI Mousa, ELAHI Mousa Khalil)

                                    Dzimšanas vieta: Tabriz (Irāna)
                                    Dzimšanas datums: 1963. gads
                                    Dzimums: vīrietis

                                       Tabriz prokurors no 2010. līdz 2019. gadam. Viņš bija iesaistīts Sakineh Mohammadi-Ashtiani lietā un bija līdzatbildīgs par to, ka tika smagi pārkāptas tiesības uz taisnīgu tiesu.

                                    10.10.2011.

                                    48.

                                       MAHSOULI Sadeq (jeb MAHSULI Sadeq)

                                    Dzimšanas vieta: Oroumieh (Irāna)
                                    Dzimšanas datums: 1959. gads vai 1960. gads
                                    Dzimums: vīrietis

                                       Paydari Front (Front of Islamic Stability) ģenerālsekretāra vietnieks. Bijušā prezidenta Mahmoud Ahmadinejad bijušais padomnieks, bijušais Konsultatīvās padomes (Expediency Council) loceklis un bijušais Perseverance Front priekšsēdētāja vietnieks. Labklājības un sociālās nodrošināšanas ministrs no 2009. gada līdz 2011. gadam. Iekšlietu ministrs līdz 2009. gada augustam. Mahsouli kā iekšlietu ministra pakļautībā bija visi policijas spēki, iekšlietu ministrijas drošības aģenti un aģenti civildrēbēs. Viņa pakļautībā esošie spēki bija atbildīgi par uzbrukumiem Tehran universitātes kopmītnēm 2009. gada 14. jūnijā un studentu spīdzināšanu ministrijas pagrabos (bēdīgi slavenais 4. pagrabstāvs). Pret citiem protestētājiem tika vērsta nežēlīga varmācība Kahrizak ieslodzījuma centrā, ko veica Mahsouli pakļautībā esošā policija.

                                    10.10.2011.

                                    53.

                                       TALA Hossein (jeb TALA Hosseyn)

                                    Dzimšanas vieta: Tehran (Irāna)
                                    Dzimšanas datums: 1969. gads
                                    Dzimums: vīrietis

                                       Eslamshahr mērs. Bijušais Irānas parlamenta deputāts. Bijušais Tehran provinces ģenerālgubernators (“Farmandar”) līdz 2010. gada septembrim, viņš jo īpaši bija atbildīgs par policijas spēku iejaukšanos un tādējādi par represijām pret demonstrantiem. Viņš 2010. gada decembrī saņēma balvu par ieguldījumu pēc vēlēšanām notikušajās represijās.

                                    10.10.2011.

                                    54.

                                       TAMADDON Morteza (jeb TAMADON Morteza)

                                    Dzimšanas vieta: Shahr Kord-Isfahan (Irāna)
                                    Dzimšanas datums: 1959. gads
                                    Dzimums: vīrietis

                                    Bijušais Tehran provinces Sabiedriskās drošības padomes vadītājs. Bijušais Tehran provinces IRGC ģenerālgubernators. Kā gubernatoram un Tehran provinces Valsts drošības padomes vadītājam viņam bija vispārēja atbildība par visām represīvajām darbībām, ko IRGC paveikusi Tehran provincē, tostarp par politisko protestu apspiešanu kopš 2009. gada jūnija. Šobrīd Khajeh Nasireddin Tusi University of Technology valdes loceklis.

                                    10.10.2011.

                                    60.

                                       HOSSEINI Dr Mohammad (jeb HOSSEYNI, Dr Seyyed Mohammad; Seyed, Sayyed un Sayyid)

                                    Dzimšanas vieta: Rafsanjan, Kerman (Irāna)
                                    Dzimšanas datums: 1961. gada 23. jūlijs
                                    Dzimums: vīrietis

                                    Bijušā prezidenta Mahmoud Ahmadinejad padomnieks un striktas politiskās frakcijas YEKTA runaspersona. Kultūras un islāma vadības ministrs (2009.–2013. gadā). Kā bijušais IRGC loceklis viņš bija iesaistīts žurnālistu apspiešanā.

                                    10.10.2011.

                                    63.

                                    TAGHIPOUR Reza

                                    Dzimšanas vieta: Maragheh (Irāna)
                                    Dzimšanas datums: 1957. gads
                                    Dzimums: vīrietis

                                    11. Irānas parlamenta deputāts (Tehran vēlēšanu apgabals). Supreme Cyberspace Council loceklis. Bijušais Tehran pilsētas domes loceklis. Bijušais informācijas un komunikāciju ministrs (2009.–2012. gadā).
                                    Būdams informācijas ministrs, viņš bija viens no augstākā līmeņa amatpersonām, kas atbild par cenzūru un kontroli pār darbībām internetā, kā arī visu veidu sakariem (jo īpaši mobilajiem sakariem). Pratinot politiski ieslodzītos, pratinātāji izmanto viņu personas datus, sūtījumus un saziņu. Pēc 2009. gada prezidenta vēlēšanām un ielu demonstrāciju laikā vairākkārt tika atslēgti mobilie sakari un īsziņu pakalpojumi, traucēta satelītu televīzijas kanālu uztveršana, vietējā mērogā tika bloķēts internets vai vismaz samazināts tā ātrums.

                                    23.3.2012.

                                    65.

                                    LARIJANI Sadeq

                                    Dzimšanas vieta: Najaf (Irāka)
                                    Dzimšanas datums: 1960. gads vai 1961. gada augusts
                                    Dzimums: vīrietis

                                    2018. gada 29. decembrī iecelts par Expediency Council vadītāju. Bijušais tiesu sistēmas vadītājs (2009.–2019. gadā). Tiesu sistēmas vadītājam ir jāsniedz piekrišana un jāparaksta lēmums par visiem sodiem, kas saistīti ar qisas (atriebību), hohoud (noziegumiem pret dievu) un ta’zirat (noziegumiem pret valsti). Tostarp arī spriedumus par nāvessodu, pēršanu un locekļu amputāciju. Viņš ir personīgi parakstījis daudzus spriedumus par nāvessodu, kuri ir pretrunā starptautiskiem standartiem, tostarp par nomētāšanu ar akmeņiem, pakāršanu, nepilngadīgo sodīšanu ar nāvi un publisku sodīšanu ar nāvi, piemēram, gadījumos, kad ieslodzītie ir tikuši pakārti no tiltiem tūkstošiem cilvēku acu priekšā. Tātad viņš ir veicinājis lielu skaitu nāvessodu. Viņš ir arī apstiprinājis spriedumus par miesas sodiem, piemēram, par locekļu amputāciju un skābes pilināšanu notiesātu personu acīs. Kopš Sadeq Larijani stāšanās amatā ir ievērojami pieaudzis patvaļīgas politiski ieslodzīto, cilvēktiesību aizstāvju un minoritāšu pārstāvju aizturēšanas gadījumu skaits. Sadeq Larijani ir atbildīgs arī par to, ka Irānas tiesu procesos sistemātiski netiek ievērotas tiesības uz taisnīgu tiesu.

                                    23.3.2012.

                                    66.

                                    MIRHEJAZI Ali

                                    Dzimums: vīrietis

                                    Pieder pie augstākajam garīgajam līderim pietuvinātām aprindām, ir viens no tiem, kas atbild par kopš 2009. gada īstenotās protestu apspiešanas plānošanu un ir saistīts ar tiem, kas atbildīgi par protestu apspiešanu.
                                    Viņš bija atbildīgs arī par sabiedrības nemieru apspiešanas plānošanu 2017. un 2018. gada decembrī un 2019. gada novembrī.

                                    23.3.2012.

                                    67.

                                    SAEEDI Ali

                                    Dzimums: vīrietis

                                    Augstākā garīgā līdera politiskās ideoloģijas biroja vadītājs. Bijušais augstākā garīgā līdera pārstāvis Pasdaran (1995.–2020. gadā), pirms tam bija tikai militāro aprindu pārstāvis, proti, darbojies Pasdaran izlūkošanas dienestā. Būdams šajā amatā, viņš darbojās kā neaizvietojams saziņas kanāls, kas augstākā garīgā līdera biroja pavēles nodod Pasdaran represiju aparātam.

                                    23.3.2012.

                                    69.

                                    MORTAZAVI Seyyed Solat

                                    Dzimšanas vieta: Farsan, Tchar Mahal-o-Bakhtiari (South) (Irāna)
                                    Dzimšanas datums: 1967. gads
                                    Dzimums: vīrietis

                                    Kopš 2019. gada 16. septembraMostazafan Foundation nekustamo īpašumu filiāles vadītājs, kuru tieši vada augstākais garīgais līderis Khamenei. Līdz 2019. gada novembrim Foundation Astan Qods Razavi
                                       Tehran filiāles direktors. Bijušais Irānas otrās lielākās pilsētas Mashhad mērs, tur regulāri notiek publiska nāvessodu izpilde. Bijušais iekšlietu ministra vietnieks politikas jautājumos, iecelts 2009. gadā. Šajā amatā viņš bija atbildīgs par represiju vēršanu pret personām, kas publiski aizstāvēja savas likumīgās tiesības, tostarp vārda brīvību. Vēlāk viņu iecēla par Irānas vēlēšanu komitejas vadītāju 2012. gada parlamenta vēlēšanām un 2013. gada prezidenta vēlēšanām.

                                    23.3.2012.

                                    73.

                                    FARHADI Ali

                                    Dzimums: vīrietis

                                       Tehran Tieslietu ministrijas Juridisko lietu un publisko pārbaužu inspektorāta vadītāja vietnieks. Bijušais Karaj prokurors. Atbildīgs par smagiem cilvēktiesību pārkāpumiem, tostarp kā prokurors piedalījies tiesas procesos, kuros piesprieda nāvessodu. Laikā, kad viņš strādāja par prokuroru, Karaj reģionā tika izpildīti daudzi nāvessodi.

                                    23.3.2012.

                                    79.

                                    RASHIDI AGHDAM Ali Ashraf

                                    Dzimums: vīrietis

                                    Bijušais Evin cietuma priekšnieks (2012.–2015. gadā). Laikā, kad viņš ieņēma šo amatu, apstākļi cietumā pasliktinājās, un ziņojumos tiek minēts, ka ir pastiprinājusies slikta izturēšanās pret ieslodzītajiem. 2012. gada oktobrī deviņas ieslodzītās uzsāka bada streiku, protestējot pret to, ka tiek pārkāptas viņu tiesības, un pret cietumsargu vardarbīgo izturēšanos.

                                    12.3.2013.

                                    82.

                                       SARAFRAZ, Mohammad (Dr.) (jeb Haj-agha Sarafraz)

                                    Dzimšanas vieta: Tehran (Irāna)
                                    Dzimšanas datums: aptuveni 1963. gads
                                    Dzīvesvieta: Tehran

                                    Dzimums: vīrietis

                                    Bijušais Supreme Cyberspace
                                       Council loceklis. Bijušais Islamic Republic of Iran Broadcasting (IRIB) priekšsēdētājs (2014.–2016. gadā). Bijušais IRIB World Service un Press TV vadītājs, atbildīgs par visiem lēmumiem, kas saistīti ar raidījumu programmu veidošanu. Cieši saistīts ar valsts drošības aparātu. Viņa vadībā Press TV kopā ar IRIB ir sadarbojusies ar Irānas drošības dienestiem un prokuroriem, lai pārraidītu vardarbīgi panāktu aizturēto atzīšanos, tostarp irāņu izcelsmes kanādiešu žurnālista un kinorežisora Maziar Bahari atzīšanos nedēļas raidījumā “Iran Today”. Neatkarīgais apraides regulators OFCOM piemēroja Press TV Apvienotajā Karalistē sodu 100 000  GBP apmērā par 2011. gadā pārraidīto Bahari atzīšanos, kas tika filmēta cietumā un no Bahari panākta spaidu kārtā. Tādējādi Sarafraz ir saistīts ar tiesību pārkāpumiem attiecībā uz tiesībām uz pienācīgu procesu un taisnīgu tiesu.

                                    12.3.2013.

                                    84.

                                       EMADI Hamid Reza (jeb Hamidreza Emadi)

                                    Dzimšanas vieta: Hamedan (Irāna)
                                    Dzimšanas datums: aptuveni 1973. gads
                                    Dzīvesvieta: Tehran

                                    Darba vieta: Press TV vadība, Tehran

                                    Dzimums: vīrietis

                                       Press TV ziņu nodaļas direktors. Bijušais Press TV vecākais producents.
                                    Atbildīgs par to, ka tika producēta un pārraidīta vardarbīgi panākta aizturēto, tostarp žurnālistu, politisko aktīvistu un pie kurdu un arābu minoritātēm piederošu personu, atzīšanās, pārkāpjot starptautiski atzītās tiesības uz taisnīgu tiesu un pienācīgu tiesas procesu. Neatkarīgais apraides regulators OFCOM piemēroja Press TV sodu 100 000  GBP apmērā par to, ka 2011. gadā tika pārraidīta irāņu izcelsmes kanādiešu žurnālista un kinorežisora Maziar Bahari vardarbīgi panāktā atzīšanās, kas tika filmēta cietumā un no Bahari panākta spaidu kārtā. NVO ir ziņojušas par jauniem gadījumiem, kad televīzijā Press TV tika pārraidīta vardarbīgi panākta atzīšanās. Tādējādi Emadi ir saistīts ar tiesību pārkāpumiem attiecībā uz tiesībām uz pienācīgu tiesas procesu un taisnīgu tiesu.

                                    12.3.2013.

                                    86.

                                    MUSAVI-TABAR Seyyed Reza

                                    Dzimšanas vieta: Jahrom (Irāna)
                                    Dzimšanas datums: 1964. gads
                                    Dzimums: vīrietis

                                    Bijušais Shiraz Revolucionārās prokuratūras vadītājs. Atbildīgs par nelikumīgu apcietināšanu un sliktu izturēšanos pret politiskajiem aktīvistiem, žurnālistiem, cilvēktiesību aizstāvjiem, bahājiešu (Baha’i) ticības piekritējiem un ieslodzītajiem pārliecības dēļ, kuru tiesības tika pārkāptas, kuri tika spīdzināti, pratināti un kuriem tika liegta pieeja juristu pakalpojumiem un pienācīgs tiesas process. Musavi-Tabar parakstīja pavēles bēdīgi slavenajā Aizturēšanas centrā Nr. 100 (vīriešu cietumā), tostarp pavēli, ar ko uz trim gadiem vieninieka kamerā ieslodzīja bahājiešu ticības dēļ apcietināto sievieti Raha Sabet.

                                    12.3.2013.

                                    87.

                                    KHORAMABADI Abdolsamad

                                    Dzimums: vīrietis

                                    Tiesu iestāžu pārraudzības direktora vietnieks (kopš 2018. gada 13. oktobra). Bijušais “Commission to Determine the Instances of Criminal Content” vadītājs; tā ir valsts organizācija, kuras pārziņā ir tiešsaistes cenzūra un kibernoziedzības jautājumi. Viņa vadībā komisija ir noteikusi, kas ir “kibernoziegums”, izmantojot vairākas neskaidras kategorijas, kas par noziedzīgu nodarījumu atzīst tāda satura izveidi un publicēšanu, kuru režīms uzskata par nepiemērotu. Viņš bija atbildīgs par to, ka kopš 2012. gada septembra tiek apkarotas un bloķētas vairākas opozīcijas vietnes, elektroniski laikraksti, emuāri, cilvēktiesību jautājumu NVO vietnes, kā arī Google un Gmail. Viņš un komisija aktīvi piedalījās emuāru rakstītāja Sattar Beheshti nonāvēšanā apcietinājumā 2012. gada novembrī. Tādējādi viņa vadītā komisija ir tieši atbildīga par sistemātiskiem cilvēktiesību pārkāpumiem, jo īpaši cenzējot tīmekļa vietnes un liedzot tām piekļuvi plašai sabiedrībai, kā arī atsevišķos gadījumos vispār liedzot piekļuvi internetam.

                                    12.3.2013.”;

                              Vienības

                                    Nosaukums

                                    Identifikācijas informācija

                                    Pamatojums

                                    Iekļaušanas datums

                                    “1.

                                    Kiberdrošības policija

                                    Vieta: Tehran (Irāna)
                                    Tīmekļa vietne: http://www.cyberpolice.ir

                                    Irānas kiberdrošības policija, kas dibināta 2011. gada janvārī, ir Irānas Islāma republikas policijas atsevišķa nodaļa, un to vada Vahid Majid. Kopš tās darbības sākuma līdz 2015. gada sākumam to vadīja Esmail Ahmadi-Moqaddam (iekļauts sarakstā). Ahmadi-Moqaddam uzsvēra, ka kiberdrošības policija apkaros pretrevolucionāros un disidentu grupējumus, kas 2009. gadā izmantojuši sociālos tīklus internetā, lai izraisītu protesta pasākumus pret prezidenta Mahmoud Ahmadinejad pārvēlēšanu. Kiberdrošības policija 2012. gada janvārī izdeva jaunas pamatnostādnes interneta kafejnīcām, pieprasot lietotājiem norādīt personas datus, kurus kafejnīcu īpašnieki saglabās sešus mēnešus, kā arī informāciju par to, kādas tīmekļa vietnes tika apmeklētas. Šajos noteikumos kafejnīcu īpašniekiem tiek prasīts arī uzstādīt videonovērošanas kameras un saglabāt ierakstus sešus mēnešus. Ar šiem jaunajiem noteikumiem var tikt radīts tāds reģistrācijas žurnāls, kuru iestādes var izmantot, lai atklātu aktīvistus vai jebkuru citu personu, ko uzskata par apdraudējumu valsts drošībai.
                                    Irānas plašsaziņas līdzekļi 2012. gada jūnijā ziņoja, ka kiberdrošības policija sāks virtuālo privāto tīklu sagraušanu. 2012. gada 30. oktobrī kiberdrošības policija bez apcietināšanas ordera apcietināja emuāru rakstītāju Sattar Beheshti par “darbībām sociālajos tīklos un Facebook, kas vērstas pret valsts drošību”. Savā emuārā Beheshti bija kritizējis Irānas valdību. 2012. gada 3. novembrīBeheshti tika atrasts miris savā cietuma kamerā, un tiek uzskatīts, ka kiberdrošības policijas amatpersonas viņu bija spīdzinājušas līdz nāvei. Kiberdrošības policija ir atbildīga par daudzu “Telegram Group” administratoru arestiem saistībā ar valsts mēroga protestiem 2019. gada novembrī.

                                    12.3.2013.”


title: Komisijas Īstenošanas regula (ES) 2021/589 (2021. gada 9. aprīlis), ar ko 320. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da’esh) un Al-Qaida

text:
                  13.4.2021

                  LV

                  Eiropas Savienības Oficiālais Vēstnesis

                  L 125/13

         KOMISIJAS ĪSTENOŠANAS REGULA (ES) 2021/589
         (2021. gada 9. aprīlis),
         ar ko 320. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da’esh) un Al-Qaida

         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 881/2002 (2002. gada 27. maijs), ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da’esh) un Al-Qaida (1), un jo īpaši tās 7. panta 1. punkta a) apakšpunktu un 7.a panta 5. punktu,
         tā kā:

                     (1)

                     Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

                     (2)

                     Apvienoto Nāciju Organizācijas Drošības padomes Sankciju komiteja 2021. gada 6. aprīlī nolēma grozīt vienu ierakstu to personu, grupu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana.

                     (3)

                     Tādēļ attiecīgi būtu jāgroza Regulas (EK) Nr. 881/2002 I pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 881/2002 I pielikumu groza saskaņā ar šīs regulas pielikumu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 9. aprīlī

                  Komisijas

                  un tās priekšsēdētājas vārdā –

                  Finanšu stabilitātes,

                  finanšu pakalpojumu un kapitāla tirgu savienības ģenerāldirektorāta

                  ģenerāldirektors

            (1)  OV L 139, 29.5.2002., 9. lpp.

            PIELIKUMS
            Regulas (EK) Nr. 881/2002 I pielikuma sadaļā “Fiziskās personas” personas identifikācijas datus groza šādā ierakstā:

               “Abu Bakar Ba’asyir (alias a) Abu Bakar Baasyir, b) Abu Bakar Bashir, c) Abdus Samad, d) Abdus Somad). Dzimšanas datums: 17.8.1938. Dzimšanas vieta: Jombang, East Java, Indonēzija. Adrese: Indonēzija (cietumā). Valstspiederība: Indonēzijas.”

            aizstāj ar šādu:

               “Abu Bakar Ba’asyir (labas kalitātes alias: a) Abu Bakar Baasyir; b) Abu Bakar Bashir; c) Abdus Samad; d) Abdus Somad). Dzimšanas datums: 17.8.1938. Dzimšanas vieta: Jombang, East Java, Indonēzija. Valstspiederība: Indonēzijas. Adrese: Indonēzija. 7.d panta 2. punkta i) apakšpunktā minētais paziņošanas datums: 21.4.2006.”


title: Komisijas Īstenošanas regula (ES) 2021/591 (2021. gada 12. aprīlis) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Χαλλούμι” (Halloumi) / “Hellim” (ACVN))

text:
                  13.4.2021

                  LV

                  Eiropas Savienības Oficiālais Vēstnesis

                  L 125/42

         KOMISIJAS ĪSTENOŠANAS REGULA (ES) 2021/591
         (2021. gada 12. aprīlis)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Χαλλούμι” (Halloumi) / “Hellim” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 3. punkta b) apakšpunktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Kipras pieteikums, kurā nosaukumu “Χαλλούμι” (Halloumi) / “Hellim” lūgts reģistrēt kā aizsargātu cilmes vietas nosaukumu (ACVN), ar ko apzīmē produktu, kura ģeogrāfiskais apgabals atbilst Kipras teritorijai, ir publicēts Eiropas Savienības Oficiālajā Vēstnesī (2).

                     (2)

                     Komisija saņēma kopumā 17 paziņojumus par iebildumiem: 2015. gada 21. oktobrī – no Austrālijas piensaimniecības organizācijas Dairy Australia (Austrālija), 2015. gada 22. oktobrī – no pārtikas produktu sugasvārdu konsorcija Consortium for Common Food Names (Amerikas Savienotās Valstis), 2015. gada 23. oktobrī – no Lielbritānijas un Ziemeļīrijas Apvienotās Karalistes, 2015. gada 26. oktobrī – no piena un eļļas produktu ražošanas un tirdzniecības kooperatīva Milk and Oil Products Production and Marketing Cooperative Ltd.. (Kipra), no Hayvan Ureticileri ve Yetistiricileri Birligi (Kipra), no Fatma GARANTI (Kipra), no Sut Imalatcilari Birligi
                        (SUIB) (Kipra), no Kipras turku rūpniecības kameras Cyprus Turkish Chamber of Industry (Kipra), no Kipras turku tirdzniecības kameras Turkish Cypriot Chamber of Commerce (Kipra), no Navimar Food Gida Imalati ve Gida (Turcija), no D.M. Gida Maddeleri Pazarlama Sanayi ve Ticaret Ltd. Sti (Turcija) un no Avunduk Ithalat Ihracat Gida ve Zirai Aletler Sanayi Ticaret Ltd. (Turcija), 2015. gada 27. oktobrī – no U.T.CO Trading Company – W.L.L. (Kuveita), no Jaunzēlandes piensaimniecības uzņēmumu asociācijas Dairy Companies Association of New Zealand (DCANZ) un Jaunzēlandes profesionālās siera meistaru asociācijas New Zealand Specialist Cheesemakers Association (Jaunzēlande), un no Dr Nutrition (Apvienotie Arābu Emirāti), savukārt 2015. gada 28. oktobrī – no FFF Fine Foods Pty Ltd (Austrālija), bet 2015. gada 3. novembrī – no Somijas.

                     (3)

                     Paziņojumus par iebildumiem, izņemot Somijas paziņojumu par iebildumiem un paziņojumus no sešām fiziskām vai juridiskām personām, kas dzīvo vai veic uzņēmējdarbību Kiprā, Komisija pārsūtīja Kiprai. Somijas nosūtītais paziņojums par iebildumiem Komisijai tika iesniegts pēc Regulas (ES) Nr. 1151/2012 51. panta 1. punktā noteiktā termiņa beigām. Saskaņā ar minēto pantu fiziskas vai juridiskas personas, kas dzīvo vai veic uzņēmējdarbību dalībvalstī, no kuras saņemts pieteikums, no iebildumu procedūras tiek izslēgtas, jo tām jau tikusi dota iespēja piedalīties valsts iebildumu procedūrā. Šajā konkrētajā gadījumā sešu Kiprā uzņēmējdarbību veicošo vai dzīvojošo fizisko vai juridisko personu iebildumi valsts iebildumu procedūras ietvaros pēc iesniegto iebildumu pamatojuma pārbaudes tika noraidīti. Līdz ar to ne paziņojumi par iebildumiem, ne vēlāk iesniegtie pamatotie iebildumu paziņojumi no sešām Kiprā uzņēmējdarbību veicošām vai dzīvojošām fiziskām vai juridiskām personām nav uzskatāmi par pieņemamiem.

                     (4)

                     Pēc tam Komisija saņēma deviņus pamatotus iebildumu paziņojumus: 2015. gada 15. decembrī – no Jaunzēlandes piensaimniecības uzņēmumu asociācijas (DCANZ) un Jaunzēlandes profesionālās siera meistaru asociācijas New Zealand Specialist Cheesemakers Association (Jaunzēlande), 2015. gada 17. decembrī – no Austrālijas piensaimniecības organizācijas Dairy Australia (Austrālija), 2015. gada 21. decembrī – no Apvienotās Karalistes, kā arī no pārtikas produktu sugasvārdu konsorcija Consortium for Common Food Names (Amerikas Savienotās Valstis), no Navimar Food Gida Imalati ve Gida (Turcija), no D.M. Gida Maddeleri Pazarlama Sanayi ve Ticaret Ltd. Sti (Turcija), no Avunduk Ithalat Ihracat Gida ve Zirai Aletler Sanayi Ticaret Ltd. (Turcija) un no U.T.CO Trading Company – W.L.L. (Kuveita), bet 2015. gada 24. decembrī – no FFF Fine Foods Pty Ltd (Austrālija). Dr. Nutrition (Apvienotie Arābu Emirāti) iesniegtajam paziņojumam par iebildumiem nesekoja pamatots iebildumu paziņojums, tāpēc iebildumi tiek uzskatīti par atsauktiem.

                     (5)

                     Pēc šo pamatoto iebildumu paziņojumu izskatīšanas un to atzīšanas par pieņemamiem Komisija saskaņā ar Regulas (ES) Nr. 1151/2012 51. panta 3. punktu aicināja visas ieinteresētās personas iesaistīties attiecīgās apspriedēs ar mērķi panākt vienošanos.

                     (6)

                     Trīs mēnešu laikā notika apspriešanās starp Kipru un deviņiem pieņemamo iebildumu cēlējiem. Pēc Kipras lūguma Kipras un Apvienotās Karalistes apspriešanās termiņš tika pagarināts par vēl vienu mēnesi.

                     (7)

                     Nevienā no minētajām deviņām iebildumu procedūrām vienošanās noteiktajā termiņā netika panākta. Informācija par apspriešanos, kas notika starp Kipru un iebildumu cēlējiem, tika pienācīgi sniegta Komisijai. Tāpēc Komisijai, ņemot vērā šo apspriešanos rezultātus, būtu jāpieņem lēmums par reģistrāciju saskaņā ar Regulas (ES) Nr. 1151/2012 52. panta 3. punkta b) apakšpunktā minēto procedūru.

                     (8)

                     Iebildumu cēlēju argumentus, kas izklāstīti to pamatotajos iebildumu paziņojumos un izklāstīti minētajās apspriedēs, var apkopot šādi.

                     (9)

                     Produkta specifikācijā norādīts, ka ACVN reģistrācijas nosacījumi ir izpildīti, jo attiecīgais produkts ir ražots no aitas un kazas piena, kas iegūts no vietējām šķirnēm – Hijas aitas un Damaskas kazas – un to krustojumiem, kas pielāgojušies salas klimatam. Tomēr Hijas aitas un Damaskas kazas Kiprā tika introducētas attiecīgi 1950. un 1930. gados; turklāt nav pierādījumu par šādu Kipras aitu īpašo morfoloģiju vai ģenētiskām vai produktivitātes īpašībām. Līdz ar to apstrīdama ir Hijas aitu Kipras tipa pastāvēšana. Vēl viens iemesls apstrīdēt apgalvojumu par attiecīgās tradīcijas senatnīgumu (16. gadsimts) ir tāds, ka aitas un kazas, kuru piens nosaka “Χαλλούμι” (Halloumi) / “Hellim” siera īpašību unikalitāti, Kiprā introducētas salīdzinoši nesen.

                     (10)

                     Pieteikumā kā būtisks faktors ir minēta dzīvnieku barība. Tomēr pieteikumā nav precizēts, kā barošana un ganīšana ir unikāli saistīta ar Kipras augu valsti, ņemot vērā to, ka ganību ģeogrāfiskais apgabals aptver visu salu. Nav pierādījumu tam, ka šie augi būtu pieejami visa gada garumā un visā Kipras teritorijā. Nav pierādījumu par atšķirībām barošanā starp dzīvniekiem, kas ganās visu gadu, daļēji intensīvās lauksaimniecības dzīvniekiem un intensīvās lauksaimniecības dzīvniekiem. Turklāt nav pierādījumu tam, ka, samazinot govs piena īpatsvaru izejvielās, siera ražošanas līmenis tiktu saglabāts. Nav pietiekamu pierādījumu tam, ka barībai ir pastāvīga ietekme uz saražotā siera kvalitāti vai īpašībām.

                     (11)

                     Attiecībā uz cilvēkfaktoru, pat ja Kipras pienotavās varētu būt uzkrāta īpaša ar “Χαλλούμι” (Halloumi) / “Hellim” saistīta zinātība, tas neapstiprina, ka starp produkta īpašībām un Kipras ģeogrāfisko vidi pastāv saikne, kas nepieciešama ACVN reģistrēšanai, jo šāda zinātība un ražošanas metodes var tikt reproducētas praktiski jebkur.

                     (12)

                     Pieteikumā nav norādīts, ka “Χαλλούμι” (Halloumi) / “Hellim” ir “autentisku un nemainīgu vietējo metožu” pielietošanas rezultātā radies produkts, jo šis nosaukums ticis izmantots dažādiem siera veidiem, kas izgatavoti ar metodēm un izejvielām, kuras laika gaitā ir mainījušās un kuras turpina pilnveidoties.

                     (13)

                     Produkta specifikācijai ir maz kā kopīga ar faktiski tirgoto produktu: lielāko daļu Kiprā ražotā “Χαλλούμι” (Halloumi) / “Hellim” siera izgatavo, dažādās proporcijās izmantojot dažādus piena veidus, un dominē govs piens. Pazīmes liecina, ka govs piena saturs 95 % Kiprā ražotā “Χαλλούμι” (Halloumi) / “Hellim” sierā sasniedz 80–95 %.

                     (14)

                     Produkta specifikācijā nav ievērotas visa norādītā ģeogrāfiskā apgabala tradīcijas. Produkta specifikācija attiecas uz tradicionālu produktu, ko ražo visā Kipras salā, tomēr pieteikumā nav iekļautas īpašas tradicionālās pazīmes, kuras piemīt sieram, ko izgatavo Kipras turku kopienai piederīgie ražotāji. Tādējādi produkta specifikācija neapzīmē produktu, kas faktiski tiek tirgots visā salā. Konkrētāk, piparmētras izmantošanai vajadzētu būt fakultatīvai un būtu jāatļauj izmantot svaigpienu.

                     (15)

                     Vairāki produkta specifikācijā ietvertie apgalvojumi nav pamatoti ar zinātniskiem pierādījumiem; tāds ir, piemēram, apgalvojums, ka siera garšas iegūšanai svarīga nozīme ir aitas un kazas pienam, Hijas aitu Kipras tipa morfoloģijas diferenciācija, tas, ka brīvo taukskābju mazā molekulmasa ietekmē siera garšu, smaržu un aromātu, tas, ka endēmiskie augi, kas minēti kā dzīvnieku barība, satur ēteriskās eļļas, tas, vai un kādā daudzumā Sarcopoterium spinosum satur terpēnu, kā terpēni no Sarcopoterium spinosum nonāk pienā un pēc tam halumi sierā, Lactobacillus cypricasei klātbūtne svaigajā aitas piena halumi sierā un svaigas vai kaltētas piparmētras ietekme uz organoleptiskajām īpašībām.

                     (16)

                     Produkta specifikācijā Kipras Republikas Lauksaimniecības, lauku attīstības un vides ministrija ir norādīta kā vienīgā kompetentā iestāde, kas pārbauda atbilstību produkta specifikācijai visā noteiktajā ģeogrāfiskajā apgabalā. Tomēr, tā kā minētā ministrija faktiski nekontrolē visu specifikācijā noteikto ražošanas apgabalu, attiecībā uz produkta specifikācijas ievērošanas verifikāciju nav nodrošināta derīga sistēma.

                     (17)

                     Produkta specifikācijā nav minēta neviena deleģētā kontroles iestāde. Šāda nepilnība nav novērsta ar 2015. gada 16. jūlijā Komisijas priekšsēdētāja vadībā panākto juridiski nesaistošo Kopējo vienošanos par pagaidu risinājumu attiecībā uz “Halloumi” / “Hellim”, kas jāīsteno līdz Kipras atkalapvienošanai (“Kopējā vienošanās”) un kurā minēta starptautiski akreditētās struktūras Bureau Veritas iecelšana saskaņā ar Regulas (ES) Nr. 1151/2012 39. pantu (kurš būtībā ir aizstāts ar 28. un 29. pantu Eiropas Parlamenta un Padomes Regulā (ES) 2017/625 (3) par oficiālajām kontrolēm), t. i., iecelšana par struktūru, kas atbild par Regulā (ES) Nr. 1151/2012 paredzēto kontroles uzdevumu veikšanu.

                     (18)

                     “Halloumi”/“Hellim” ražo Bulgārijā, Vācijā un Grieķijā. Ārpus Savienības to ražo Austrālijā, Kanādā, Persijas līča sadarbības padomes valstīs, vairākās Tuvo Austrumu valstīs (Irākā, Libānā, Sīrijā), Jaunzēlandē, Turcijā un Apvienotajā Karalistē. “Halloumi”/“Hellim” siera piedalīšanās prestižajos siera konkursos un iegūtie rezultāti apstiprina plaši iedibinātu šā siera ražošanu ārpus Kipras. Piemēram, Apvienotajā Karalistē nosaukums “Halloumi” tiek izmantots sieram, ko ražo kopš 1980. gadiem un kura pārdošanas apjomi ir aptuveni 300 tonnas gadā. Turklāt šādus produktus, kas ar nosaukumu “Χαλλούμι” (Halloumi) / “Hellim” ražoti ārpus Kipras, tirgo daudzās dalībvalstīs un trešās valstīs.

                     (19)

                     Termins “Halloumi” ietverts vairākās Čehijā, Vācijā, Grieķijā, Austrālijā, Jaunzēlandē un Apvienotajā Karalistē reģistrētās preču zīmēs. Preču zīmes, kas attiecas uz “Hellim”, pastāv arī Vācijā, Zviedrijā un Turcijā. Tādējādi ierosinātais ACVN būtu pretrunā esošajiem nosaukumiem, preču zīmēm un produktiem un attiecīgi reģistrācijas gadījumā varētu tos apdraudēt. Proti, tas, ka Savienības tirgū pastāv konkrētas preču zīmes, kurās iekļauts nosaukums “Halloumi”, nedrīkst ļaut Komisijai reģistrēt šādu nosaukumu, jo Regulas (ES) Nr. 1151/2012 6. panta 4. punktā ir paredzēts, ka nosaukumu nereģistrē, ja, ņemot vērā preču zīmes reputāciju un atpazīstamību un lietošanas ilgumu, minētā reģistrācija varētu maldināt patērētāju par produkta patieso identitāti.

                     (20)

                     “Halloumi”/“Hellim” ražo un tirgo gan Savienībā, gan ārpus tās. “Halloumi”/“Hellim” ražošanas standarti ir izdoti Bahreinā, Katarā un Saūda Arābijā. Šā nosaukuma izmantošana Savienībā ārpus Kipras robežām ir kļuvusi ierasta. Fakts, ka nosaukums “Halloumi”/“Hellim” parasti tiek plaši izmantots siera produktiem, kuriem nav Kipras izcelsmes, ir atbilstošs pierādījums, kas liecina, ka minētais nosaukums ir kļuvis par sugasvārdu.

                     (21)

                     Turklāt Kipras izdotajos “Χαλλούμι” (Halloumi) / “Hellim” standartos nav atsauces uz konkrētām aitu, kazu vai liellopu šķirnēm vai krustojumiem. Patērētāji uzskata “Halloumi”/“Hellim” par produkta veidu. Kanādas Federālā tiesa un Iekšējā tirgus saskaņošanas birojs (ITSB) (tagad – Eiropas Savienības Intelektuālā īpašuma birojs) uzskata, ka “Halloumi”/“Hellim” ir ģenērisks siera veids (4).

                     (22)

                     Patērētāji Savienībā un trešās valstīs, piemēram, Austrālijā un Jaunzēlandē, “Halloumi”/“Hellim” sieru asociē ar tāda veida sieru, kam ir augsta kušanas temperatūra, kas padara to piemērotu grilēšanai vai cepšanai, gumijota “čīkstoša siera” konsistence un sāļa garša. Tieši šīs “Halloumi”/“Hellim” garšas, konsistences un funkcionālās īpašības padara to par patērētāju acīs unikālu neatkarīgi no siera izcelsmes, kas nav būtiska.

                     (23)

                     Komisija, izvērtējusi argumentus, kas izklāstīti pamatotajos iebildumu paziņojumos, ņemot vērā Regulas (ES) Nr. 1151/2012 noteikumus un rezultātus, kas gūti attiecīgajās apspriedēs starp pieteikuma iesniedzēju un iebildumu cēlējiem, ir secinājusi, ka nosaukums “Χαλλούμι (Halloumi) / “Hellim” būtu jāreģistrē. Komisija jo īpaši ņem vērā turpmāk minēto.

                     (24)

                     Runājot par konkrēto aitu un kazu morfoloģiju, no vienotā dokumenta informācijas izriet, ka attiecīgi 1950. un 1930. gados ieviesto Hijas aitu un Damaskas kazu morfoloģiskās un produktīvās īpašības, kuras atšķiras no izcelsmes populācijas īpašībām, ir ilgus gadus īstenotas valsts ciltsdarba programmas rezultāts. Internetā ir pieejamas daudzas komerciālas atsauces par desmitiem gadu garumā īstenoto Kipras paveida Hijas aitu un Kipras paveida Damaskas kazu starptautisko tirdzniecību starp Kipru un 20 valstīm, ar norādēm uz Kipras starptautisko reputāciju sekmīgā šo sugu selekcijas darbā.

                     (25)

                     Tādējādi tas, ka “Χαλλούμι” (Halloumi) / “Hellim” ražošanas vajadzībām izveidotas unikālas aitu un kazu šķirnes un līdztekus pilnveidojies pats siers, nav pamats noliegt produkta izcelsmes aizsākšanos 16. gadsimtā. Saskaņā ar Regulas (ES) Nr. 1151/2012 5. pantu “cilmes vietas nosaukums” ir nosaukums, kas identificē produktu, kura a) izcelsme ir konkrētā vietā, reģionā vai – izņēmuma gadījumos – valstī, b) kura kvalitāte vai īpašības ir radījusi galvenokārt vai vienīgi īpašā ģeogrāfiskā vide ar tai raksturīgo dabas un cilvēka faktoru, un c) kura visi ražošanas posmi notiek definētajā ģeogrāfiskajā apgabalā. Tādējādi, lai nosaukumu reģistrētu kā ACVN, pietiek ar to, ka nosaukums atbilst šīm prasībām. Ir leģitīmi, ka konkrētā siera ražošanas apstākļi laika gaitā pakāpeniski mainās, un tiem nav jāpaliek nemainīgiem gadsimtiem ilgi.

                     (26)

                     Attiecībā uz barības ietekmi un pieejamību vienotajā dokumentā cita starpā norādīts, ka “Kiprā sastopamie augi, ko dzīvnieki uzturā lieto svaigā vai sausā veidā, ievērojami ietekmē piena kvalitāti un līdz ar to arī “Halloumi” raksturīgās īpašības (Papademas, 2000). Pētījums par Lactobacillus cypricasei (pienskābā baktērija Kipras sierā), kas sastopama tikai Kipras “Halloumi”, apliecina salas mikrofloras saikni ar produktu (Lawson et al., 2001).” Lai pierādītu saikni starp dzīvnieku barību un no šo dzīvnieku piena gatavotā siera kvalitāti, ir minēti zinātniski pētījumi. Ir pierādīts, ka, piemēram, pienā ir konstatēti gaistošie savienojumi, kas nāk no augiem, kurus izmanto dzīvnieku barošanai (Papademas et al., 2002). Turklāt, pamatojoties uz citiem pētījumiem (Palmquist et al., 1993), tauku saturs pienā, kam ir izšķirīga nozīme siera organoleptisko īpašību veidošanās procesā, ir atkarīgs no dzīvnieku uztura. Cits pētījums (Bugaud et al., 2001) liecina, ka piena terpēnu saturs ir tieši saistīts ar ganībās saņemtās barības terpēnu saturu.

                     (27)

                     Turklāt Kipras endēmisko augu, piemēram, timiāna un Sarcopoterium spinosum, klātbūtne ganībās un šo augu uzņemšana ir iemesls tam, kāpēc galaproduktā rodas attiecīgās aromātiskās īpašības.

                     (28)

                     Jāpiebilst arī, ka Regulā (ES) Nr. 1151/2012 nav noteikumu, kuri prasītu, ka noteiktajā apgabalā būtu jānodrošina absolūta homogenitāte vai ka ACVN būtu jāattiecas uz pilnīgi standartizētiem un absolūti vienveidīgiem produktiem. Tāpēc iebildumu cēlēju apgalvojumi, ka vietējie augi, kuriem ir ietekme uz produkta specifiku, nav pieejami visā Kiprā, nav relevanti.

                     (29)

                     Produkta “Χαλλούμι” (Halloumi) / “Hellim” specifikācija salīdzinājumā ar 1985. gadā Kipras pieņemto attiecīgo normatīvo standartu nav mainīta. Tāpēc šā siera ražošanai pieejamo izejvielu potenciālā nepietiekamība pati par sevi nepadara neizpildāmus produkta specifikācijā iekļautos noteikumus par noteikta piena procentuālo īpatsvaru vai par barību. Turklāt Regulā (ES) Nr. 1151/2012 nav prasīts noteikt kvantitatīvas ražošanas robežvērtības. Neraugoties uz iepriekš minēto, tiem uzņēmumiem, kuri nespēj izpildīt produkta specifikācijas prasības, Kipra ir piešķīrusi pārejas periodu, kurā tie var pilnībā pielāgot savu ražošanu specifikācijas prasībām, un ar stingriem nosacījumiem atļāvusi provizoriski izmantot mazāku aitas un kazas piena daudzumu.

                     (30)

                     Attiecībā uz šā siera ražošanā vajadzīgo zinātību un cilvēkfaktoriem ir daudz atsauču, kuras liecina, ka šis siers Kiprā ražots kopš 1554. gada. Šajā ziņā vienotajā dokumentā ir norādīts, ka “Χαλλούμι” (Halloumi) / “Hellim” Kiprā tiek uzskatīts par tradicionālu, jo tam ir bijusi ļoti svarīga nozīme salas iedzīvotāju – gan Kipras grieķu, gan Kipras turku – dzīvē un uzturā. Zināšanas par ražošanas procesu tika nodotas no paaudzes paaudzē. Gan tā raksturīgā salocītā forma, gan specifiskās īpašības, proti, nekušana augstā temperatūrā, ir saistīta ar šo tradicionālo ražošanas procesu, kas pārmantots paaudzēs.

                     (31)

                     Ņemot vērā gadsimtu gaitā notikušo Kipras iedzīvotāju migrāciju uz daudzām pasaules valstīm, īpašās metodes, kas izmantotas šā siera ražošanai, varētu būt pārņemtas citur, tomēr “Χαλλούμι” (Halloumi) / “Hellim” ražošana joprojām ir nesaraujami un unikāli saistīta tieši ar Kipras kulināro mantojumu.

                     (32)

                     Cilvēkfaktoru nevar uzskatīt par izolētu elementu. Cilvēkfaktori un dabas faktori mijiedarbojas un šādi nosaka konkrēto galarezultātu.

                     (33)

                     Turklāt Regulas (ES) Nr. 1151/2012 7. panta 1. punkta e) apakšpunktā nav prasīts, lai reģistrējamais nosaukums attiektos uz produktu, kas gadsimtu gaitā izstrādāts, izmantojot nemainīgu metodi. Tajā ir tikai prasīts, lai produkta specifikācijā būtu iekļautas metodes, ja tādas ir, ar kurām iegūst šo konkrēto produktu un kuras atšķiras no standartmetodēm, kas tiek izmantotas šāda veida produktu iegūšanai. Tāpēc “Χαλλούμι” (Halloumi) / “Hellim” tiesības uz reģistrāciju nedrīkst apstrīdēt, pamatojoties uz to, ka ražošanas metodes nav palikušas pilnīgi nemainītas.

                     (34)

                     Citi iebildumu cēlēju apgalvojumi attiecas uz neatbilstību starp produkta specifikācijā aprakstīto produktu un faktiski ražoto produktu tādā aspektā kā aitas, kazas un govs piena īpatsvars un dažas specifiskās ražošanas metodes, ko ievēro daži Kipras turku kopienas ražotāji, kuri neizmanto piparmētru vai pasterizētu pienu.

                     (35)

                     Tomēr, pirmkārt, šādiem apgalvojumiem nav pievienoti pārliecinoši pierādījumi. Otrkārt, prasības par piparmētras pievienošanu, pasterizēta piena izmantošanu un attiecīgo aitas, kazas un govs piena proporciju jau ir iekļautas attiecīgajā Kipras standartā, kas pieņemts 1985. gadā. Tāpēc nevienu produktu, kas šādam standartam neatbilst, Kiprā nevarētu likumīgi tirgot ar nosaukumu “Χαλλούμι” (Halloumi) / “Hellim” neatkarīgi no tā, vai tas tiek tirgots tādu trešo valstu teritorijā, kur šis siers pašlaik nav aizsargāts. Turklāt attiecībā uz pašreizējo pieteikumu vairāku gadu garumā valsts līmenī ir norisinājusies visaptveroša valsts iebildumu procedūra, un fiziskām vai juridiskām personām, kuras nepiekrīt likumā noteiktajiem ražošanas standartiem, ir bijušas visas iespējas izvirzīt attiecīgās prasības Kipras administratīvajās un tiesu iestādēs. Šajā sakarā, kā jau norādīts, šiem uzņēmumiem tika piešķirts pārejas periods.

                     (36)

                     Attiecībā uz apgalvojumu, ka trūkst zinātnisku pierādījumu par dažādiem produkta specifikācijā iekļautiem parametriem un īpašībām, pārmērīgi detalizētas informācijas pieprasīšana ir nepamatota, pārāk apgrūtinoša un nebūtiska. Regulā (ES) Nr. 1151/2012 nav prasīts šāds detalizēts tehniskais un zinātniskais apraksts par katru tā produkta parametru vai īpašību, kuram paredzēts izmantot attiecīgo ACVN.

                     (37)

                     Komisija ir izvērtējusi Kipras pieteikumu un nav tajā konstatējusi nevienu acīmredzamu kļūdu. Iebildumu cēlēji neiesniedza pietiekami pamatotus pierādījumus, kas apliecinātu, ka Kipras pieteikumā būtu kādas principiālas nepilnības. Iebildumu cēlēji galvenokārt atsaucas uz pieteikuma nepietiekamo zinātnisko pamatojumu. Kipras iesniegtie fakti, paziņojumi, pamatojums un atsauces tiek uzskatīti par pietiekami pārliecinošiem, lai pamatotu “Χαλλούμι” (Halloumi) / “Hellim” kā ACVN reģistrāciju saskaņā ar Regulu (ES) Nr. 1151/2012.

                     (38)

                     “Χαλλούμι” (Halloumi) / “Hellim” produkta specifikācijā ir vairāki elementi, kas šo nosaukumu kvalificē par aizsargātu cilmes vietas nosaukumu saskaņā ar Regulas (ES) Nr. 1151/2012 5. panta 1. punktu: Vidusjūras klimats, ko raksturo karstas/sausas vasaras un maigas/mitras ziemas; reljefs, jo salas kalnos izkrīt relatīvi daudz nokrišņu, kas ietekmē zemāk esošo apgabalu hidroloģiju un vidi; tas, ka ģeoloģiskās struktūras, klimata, ģeogrāfiskā novietojuma un jūras ietekmē Kiprā, neraugoties uz salas nelielo izmēru, ir izveidojusies viena no Vidusjūras bagātīgākajām augu valstīm; vietējās resnastes aitu šķirnes un vietējās Machaira un Pissouri kazu šķirnes, kā arī citas šķirnes, kuras ir labi pielāgojušās vietējam klimatam; vietēja prakse: produkta karsēšana augstā temperatūrā noteiktu laiku, sieram nekūstot, rada augstu dažu ķīmisko pamatsavienojumu – galvenokārt laktonu un metilketonu – saturu, kas ietekmē “Χαλλούμι” (Halloumi) / “Hellim” siera garšu; siera rituļa tipiskā salocīšana ražošanas procesā, kas “Χαλλούμι” (Halloumi) / “Hellim” sieru padara atšķirīgu no visiem pārējiem sieriem; Kipras piparmētras pievienošana, kas galaproduktam piešķir raksturīgo aromātu.

                     (39)

                     Saskaņā ar pilnvaru sadalījumu starp Komisiju un dalībvalstīm attiecībā uz ģeogrāfiskās izcelsmes norāžu reģistrācijas procedūru saskaņā ar Regulu (ES) Nr. 1151/2012 Komisijai būtu jāpārbauda, vai konkrētajā pieteikumā nav acīmredzamu kļūdu, savukārt konkrētā pieteikuma tehniskos aspektus pirms reģistrācijas pieteikuma iesniegšanas Komisijai vislabāk spēj novērtēt kompetentās valsts iestādes, attiecīgā gadījumā arī valsts tiesas.

                     (40)

                     Kamēr nav notikusi Kipras atkalapvienošanās, ar 2003. gada Pievienošanās akta 10. protokola par Kipru 1. panta 1. punktu atlikta acquis piemērošana tajos Kipras Republikas apgabalos, kurus Kipras Republikas valdība faktiski nekontrolē. Līdz ar to Kipras valdība nevar tikt saukta pie atbildības par sekām, kas izriet no tā, ka Savienības tiesību aktu piemērošana šajos apgabalos netiek uzraudzīta. Saskaņā ar minētā protokola 3. pantu nekas neliedz veikt pasākumus, kuru mērķis ir veicināt minēto teritoriju ekonomisko attīstību. Šādi pasākumi nedrīkst iespaidot acquis piemērošanu Kipras Republikas pārējā daļā atbilstīgi Pievienošanās līgumā paredzētajiem nosacījumiem. Saistībā ar “Χαλλούμι” (Halloumi) / “Hellim” var izveidot divkopienu darba grupu, jo pieredze liecina, ka šādām grupām ir svarīga nozīme.

                     (41)

                     Šajā kontekstā, ņemot vērā to, ka dabas faktori un cilvēkfaktori, kas saistīti ar “Χαλλούμι” (Halloumi) / “Hellim” ražošanu, ir objektīvi, tradicionāli un vēsturiski raksturīgi visai Kipras salai, nosakot šā siera ģeogrāfiskā apgabala robežas, būtu jāiekļauj visa Kipras sala.

                     (42)

                     Tādējādi, lai reģistrācija varētu aptvert visu atbilstīgo šā siera ražošanas ģeogrāfisko apgabalu un ņemot vērā Regulas (ES) Nr. 1151/2012 46. panta 2. punkta prasību, tirgus dalībniekiem, kuri vēlas ievērot šā siera specifikāciju, vajadzētu būt iespējai to darīt, nesastopoties ar šķēršļiem, kas varētu izrādīties diskriminējoši vai citādi objektīvi nepamatoti. Tāpēc saskaņā ar minētās regulas 35.–40. pantu būtu jānosaka iedarbīgs un ilglaicīgs kontroles mehānisms, kurš nodrošinātu, ka uzņēmēji ievēro produkta specifikāciju visā attiecīgajā ģeogrāfiskajā apgabalā. Ņemot vērā to, ka acquis piemērošana ir apturēta apgabalos, pār kuriem Kipras Republikas valdībai nav faktiskas kontroles, izņēmuma kārtā un uz laiku līdz Kipras atkalapvienošanai būtu jāizveido praktiski īstenojams režīms, kas garantētu, ka kontroles var efektīvi veikt visā salā, jo to neesība būtu pamats atcelšanai saskaņā ar Regulas (ES) Nr. 1151/2012 54. pantu.

                     (43)

                     Regulas (ES) Nr. 1151/2012 37. panta 1. punkta b) apakšpunktā ir paredzēts, ka attiecībā uz aizsargātiem cilmes vietas nosaukumiem pirms produkta laišanas tirgū deleģētās institūcijas, kas definētas Regulas (ES) 2017/625 3. panta 5. punktā, var verificēt atbilstību produkta specifikācijai. Deleģētās institūcijas ir atsevišķas juridiskās personas, kurām deleģēti konkrēti oficiālās kontroles uzdevumi. Šajā kontekstā un saskaņā ar Kopējo vienošanos, kā arī ņemot vērā ārkārtas situāciju Kipras Republikas apgabalos, kuros acquis piemērošana ir apturēta, ir lietderīgi starptautiski akreditēto struktūru Bureau Veritas iecelt par struktūru, kura atbild par Regulā (ES) Nr. 1151/2012 paredzētajiem kontroles uzdevumiem attiecībā uz “Χαλλλούμι” (Halloumi) / “Hellim” specifikāciju visā Kiprā. “Χαλλούμι” (Halloumi) / “Hellim” reģistrācija, kā to paredz Kopējā vienošanās, ir atkarīga no tā, vai šie kontroles uzdevumi tiek deleģēti Bureau Veritas saskaņā ar Regulas (ES) 2017/625 28. un 29. pantu. Bureau Veritas ir ieguvusi ievērojamu un ilgstošu pieredzi ACVN pārbaužu īstenošanā un spēj nodrošināt iedarbīga, objektīva un neatkarīga vispārēja mehānisma izveidi tādu oficiālo kontroļu veikšanai, kas saistītas ar “Χαλλούμι” (Halloumi) / “Hellim” produkta specifikācijas ievērošanas verifikāciju visā Kiprā saimniecības, barības ražotnes, piena savākšanas, transportēšanas un siera rūpnīcas līmenī. Tādējādi visi ražotāji visā salā būtu pakļauti vienotam kontroles mehānismam, kas nodrošinātu pilnīgu atbilstību produkta “Χαλλούμι” (Halloumi) / “Hellim” specifikācijai. Vajadzības gadījumā Bureau Veritas būtu jāpilnvaro izveidot kontaktus ar Kipras turku tirdzniecības kameru. Ja Bureau Veritas ziņos par neatbilstības gadījumiem un ja attiecīgie ražotāji minētās neatbilstības nenovērsīs, tiem galu galā būtu jāatņem tiesības izmantot nosaukumu.

                     (44)

                     Ņemot vērā ārkārtējo situāciju Kipras Republikas apgabalos, kuros acquis piemērošana ir apturēta, Bureau Veritas deleģējumā būtu jānodrošina, ka tās ziņojumi tiek nosūtīti Kipras Republikas kompetentajām iestādēm un Komisijai. Kipras turku tirdzniecības kamera informāciju saņems, kad tas tiks uzskatīts par vajadzīgu.

                     (45)

                     Intelektuālā īpašuma tiesības regulē teritorialitātes princips. Līdz ar to “Χαλλούμι” (Halloumi) / “Hellim” kā ACVN reģistrācija Savienībā ir atkarīga tikai no Kiprā valdošā stāvokļa. Šajā ziņā nav nozīmes iespējamai šāda nosaukuma siera ražošanai vai tirdzniecībai trešās valstīs. Tāpat nav būtiski, ka attiecībā uz šo sieru ārpus Savienības, iespējams, pastāv reglamentējoši ražošanas standarti.

                     (46)

                     Turklāt jānorāda, ka saskaņā ar Regulas (ES) Nr. 1151/2012 2. panta 3. punktu “Χαλλούμι” (Halloumi) / “Hellim” laišana tirgū Savienībā ir atkarīga no atbilstības citiem konkrētiem Savienības noteikumiem, arī no Savienības līmenī piemērojamo sanitāro noteikumu izpildes.

                     (47)

                     Iebildumu procedūras laikā nav sniegti pārliecinoši pierādījumi attiecībā uz šāda siera importu no trešām valstīm uz Eiropas Savienību. Līdz ar to nav pamata noteiktiem ražotājiem trešās valstīs piešķirt pārejas periodu saskaņā ar Regulas (ES) Nr. 1151/2012 15. panta 1. punktu.

                     (48)

                     Netiek apstrīdēts, ka Kipra ir lielākā šā siera ražotāja un eksportētāja pasaulē, jo tās ražošanas apjoms pārsniedz 19 500 tonnu gadā, proti, tas ir 24,4 kg uz vienu iedzīvotāju. Šie skaitļi neietver datus par ražošanu tajos Kipras Republikas apgabalos, kurus Kipras Republikas valdība faktiski nekontrolē.

                     (49)

                     Preču zīme “Halloumi” 2000. gadā tika reģistrēta ITSB attiecībā uz sieru, ko Kiprā ražo saskaņā ar attiecīgo 1985. gadā pieņemto Kipras standartu, tātad saskaņā ar “Χαλλούμι” (Halloumi) / “Hellim” specifikāciju. ITSB tika iesniegts viens iebildums pret šādu reģistrāciju, bet vēlāk tas tika atsaukts. Tātad tajā laikā šā siera Kipras identitāte netika apstrīdēta. Vispārējā tiesa apvienotajās lietās T-292/14 un T-293/14 (5) arī atzina, ka nosaukums “HALLOUMI” un “ΧΑΛΛΟΥMI” attiecas uz īpašu Kipras sieru. Lietā T-535/10 (6) Vispārējā tiesa nolēma, ka grieķu valodas termins “Halloumi” turku valodā jātulko kā “Hellim”, tādējādi abi nosaukumi attiecas uz vienu un to pašu īpašo Kipras sieru. Attiecībā uz citām Savienībā reģistrētām preču zīmēm, ja tās ir pretrunā nosaukumam “Χαλλούμι” (Halloumi) / “Hellim”, piemērojami Regulas (ES) Nr. 1151/2012 14. panta noteikumi. Turpretī iebildumu cēlēji nav iesnieguši nevienu elementu, kas novestu pie “Χαλλούμι” (Halloumi)/  “Hellim” aizsardzības neesības iepriekš reģistrētas preču zīmes reputācijas vai atpazīstamības dēļ.

                     (50)

                     Apvienotā Karaliste bija Eiropas Savienības dalībvalsts laikā, kad tā iesniedza iebildumus, bet tagad tā vairs nav ES daļa.

                     (51)

                     Apvienotās Karalistes iesniegtajā pamatoto iebildumu paziņojumā teikts, ka tās halumi siera iekšzemes ražošanas apjoms ir aptuveni 300 tonnas gadā, proti, 0,00461 kg uz vienu iedzīvotāju, bet halumi siera imports no Kipras uz Apvienoto Karalisti gadā ir aptuveni 6 500 tonnu.

                     (52)

                     Pamatotajā iebildumu paziņojumā norādīts, ka “Χαλλούμι” (Halloumi) / “Hellim” reģistrācija par aizsargātu cilmes vietas nosaukumu saskaņā ar Regulu (ES) Nr. 1151/2012 liegs nosaukumu “Halloumi”/“Hellim” izmantot Apvienotajā Karalistē ražotiem sieriem.

                     (53)

                     Tomēr, izņemot Ziemeļīriju, šī regula nav piemērojama Apvienotās Karalistes teritorijā, jo nosaukuma aizsardzība uz to nav attiecināma. Savukārt attiecībā uz Ziemeļīriju, kuras teritorijā nosaukuma aizsardzība tiks piemērota, jāatzīmē, ka, ņemot vērā informāciju, kas iekļauta Komisijai iesniegtajā Apvienotās Karalistes pamatotajā iebildumu paziņojumā, un nosaukuma “Χαλλούμι” (Halloumi) / “Hellim” izmantošanas faktiskos un juridiskos apstākļus, uzņēmumiem nav pamatota iemesla turpināt izmantot nosaukumu “Halloumi”/“Hellim” attiecībā uz Apvienotajā Karalistē ražotiem sieriem.

                     (54)

                     Attiecībā uz apgalvojumu par “Χαλλούμι” (Halloumi) / “Hellim” ģenērisko raksturu ir jānorāda, ka šā jēdziena uztvere ārpus Eiropas Savienības un ar to saistītu regulatīvo ražošanas standartu vai tiesas nolēmumu iespējamā pastāvēšana trešās valstīs netiek uzskatīta par būtisku šā lēmuma pieņemšanā.

                     (55)

                     Pretēji tam, ko apgalvo iebildumu cēlēji, “Χαλλούμι” (Halloumi) / “Hellim” nav kļuvis par visā Eiropā ražotu sieru, kura nosaukums kļuvis par sugasvārdu. Šā siera ražošanas apjomi ārpus Kipras ir niecīgi, bet produkts ir zināms un tiek patērēts lielākajā daļā Savienības teritorijas. Neviens valsts vai Savienības tiesību akts nenosaka nosaukuma “Χαλλούμι” (Halloumi) / “Hellim” ģenērisko raksturu. Savienības līmenī īstenotajā iebildumu procedūrā nekur, izņemot Apvienotās Karalistes iebildumu, nav norādīts uz nosaukuma ģenērisko raksturu.

                     (56)

                     Tāpat “Χαλλούμι” (Halloumi) / “Hellim” patēriņu Savienības teritorijā vairumā gadījumu veido Kiprā ražots siers.

                     (57)

                     Kipras iestādes turklāt ir pārliecinoši pierādījušas, ka Savienības patērētāji “Halloumi” vai “Hellim” neuzskata vienkārši par siera veidu, kas nav saistīts ar konkrētu ģeogrāfisko izcelsmi. Pārtikas rūpniecības ieinteresēto personu iesniegtie pierādījumi, Kipras uzņēmumu eksporta darbība vairāk nekā 100 gadu garumā, daudzi raksti plašsaziņas līdzekļos un siera popularizēšanas/reklāmas pasākumi pārliecinoši liecina, ka šis siers gadsimtiem bijis raksturīgs Kiprai. Tāpat prestižas enciklopēdijas un vārdnīcas no dažādām valstīm un dažādās valodās apstiprina šādu pastāvošu un ekskluzīvu saikni starp šo sieru un Kipras vietējo teritoriju.

                     (58)

                     Starp citu, vairāki ārpus Kipras ražoti “Halloumi”/“Hellim” marķējumi tieši vai netieši norāda uz Kipru, liekot noprast, ka siers izgatavots pēc Kipras tradicionālās receptes vai tradīcijām vai ir radīts, iedvesmojoties no minētās receptes vai tradīcijām, vai izmantojot attēlus vai tekstuālu atveidojumu, kas saista to ar Kipras kultūru. Tādējādi šāda saikne ar Kipru, pat ja to izmanto attiecībā uz sieru, kas nav ražots Kiprā, tiek radīta apzināti kā daļa no pārdošanas stratēģijas, kas balstās uz oriģinālā produkta reputāciju, un tas izraisa reālu patērētāju maldināšanas risku.

                     (59)

                     ITSB paziņojums par nosaukuma “Halloumi” šķietamo sugasvārda raksturu dažādos Apelācijas padomes lēmumos un jo īpaši 2010. gada 20. septembra lēmumā, ko Vispārējā tiesa vēlāk atcēla (7), ir tikai obiter dictum. Šis paziņojums ir pretrunā Vispārējās tiesas spriedumam lietā T-535/10, kurā ir aprakstīta ar nosaukumu “Halloumi” vai “Hellim” apzīmētā siera nesaraujamā saikne ar Kipru un nav aplūkots nosaukuma sugasvārda raksturs Regulas (ES) Nr. 1151/2012 41. panta nozīmē. Turklāt šis paziņojums tika sniegts, pirms tika iesniegts pieteikums nosaukumu “Χαλλούμι” (Halloumi) / “Hellim” reģistrēt kā ACVN.

                     (60)

                     Kipra 2014. gada 9. jūlija vēstulē Komisijai paziņoja, ka ar Kipras Republikas Lauksaimniecības, lauku attīstības un vides ministrijas 2014. gada 9. jūlija Lēmumu Nr. 326/2014 uzņēmumiem, kuri veic uzņēmējdarbību ģeogrāfiskajā apgabalā un atbilst Regulas (ES) Nr. 1151/2012 15. panta 4. punkta nosacījumiem, ir piešķirts 10 gadu pārejas periods, kas sākas dienā, kad nosaukuma reģistrācijas pieteikums iesniegts Komisijai.

                     (61)

                     Lai par kontroles uzdevumu veikšanu atbildīgajai struktūrai dotu pietiekamu laiku tāda kontroles plāna ieviešanai un īstenošanai, kas uz visiem ģeogrāfiskā apgabala uzņēmumiem, kuri vēlas pildīt shēmas noteikumus, ļautu attiecināt piemērojamo verifikācijas sistēmu, kā arī ņemot vērā Covid-19 pandēmijas diktētos papildu ierobežojumus, šīs regulas piemērošana būtu jāatliek līdz 2021. gada 1. oktobrim.

                     (62)

                     Tāpēc nosaukums “Χαλλούμι” (Halloumi) / “Hellim” būtu jāieraksta Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā.

                     (63)

                     Šajā regulā paredzētie pasākumi ir saskaņā ar Lauksaimniecības produktu kvalitātes politikas komitejas atzinumu,

               IR PIEŅĒMUSI ŠO REGULU.

            1. pants
            Nosaukumu “Χαλλούμι” (Halloumi) / “Hellim” (ACVN) ieraksta reģistrā.
            Pirmajā daļā minētais nosaukums apzīmē produktu, kas pieder pie 1.3. grupas “Siers” saskaņā ar Komisijas Īstenošanas regulas (ES) Nr. 668/2014 (8) XI pielikumu.

            2. pants
            Uz nosaukuma “Χαλλούμι” (Halloumi) / “Hellim” (ACVN) aizsardzību attiecas 10 gadu pārejas periods, ko Kipra ar Kipras Republikas Lauksaimniecības, lauku attīstības un vides ministrijas 2014. gada 9. jūlija Lēmumu Nr. 326/2014 piešķīrusi uzņēmumiem, kuri veic uzņēmējdarbību ģeogrāfiskajā apgabalā un atbilst Regulas (ES) Nr. 1151/2012 15. panta 4. punkta nosacījumiem.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 1. oktobra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 12. aprīlī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 343, 14.12.2012., 1. lpp.

            (2)  OV C 246, 28.7.2015., 9. lpp.

            (3)  Eiropas Parlamenta un Padomes Regula (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (OV L 95, 7.4.2017., 1. lpp.).

            (4)  Iebildumu lēmums Nr. B2152604, Iebildumu lēmums Nr. B2318585, Iebildumu lēmums Nr. B2 190 257, Iebildumu lēmums Nr. B2 191 396, Iebildumu lēmums Nr. B002124637.

            (5)  Vispārējās tiesas (ceturtā palāta) 2015. gada 7. oktobra spriedums apvienotajās lietās T-292/14 un T-293/14 Kipras Republika/Iekšējā tirgus saskaņošanas birojs (preču zīmes un dizainparaugi).

            (6)  Vispārējās tiesas (astotā palāta) 2012. gada 13. jūnija spriedums lietā T-535/10 Organismos Kypriakis Galaktokomikis Viomichanias/Iekšējā tirgus saskaņošanas birojs (preču zīmes un dizainparaugi).

            (7)  ITSB Apelācijas ceturtās padomes 2010. gada 20. septembra lēmums (lieta R 1497/2009-4), kas atcelts ar Vispārējās tiesas (astotā palāta) 2012. gada 13. jūnija spriedumu lietā T-535/10.

            (8)  Komisijas Īstenošanas regula (ES) Nr. 668/2014 (2014. gada 13. jūnijs), ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).